Að minnsta kosti þrjár hafnir á Norðurlandi skemmdust í íllviðrinu í síðustu viku. Mikil ágjöf var yfir varnargarða með grjótburði og skemmdi meðal annars viðlegukanta, olíutanka og skúra.
Afleiðingar óveðurins sem gekk yfir norðanvert landið í síðustu viku eru enn að koma fram. Hafnir á Norðurlandi fóru víða illa en á Blönduósi þarf að fara í aðgerðir til að laga höfnina. Ágúst Þór Bragason, forstöðumaður eigna- og framkvæmdasviðs á Blönduósi segir hörkubrim hafa verið á svæðinu, grjót hafi kastast yfir höfnina og við landtenginguna. Hann segir mannvirkið gamalt og þarfnist viðgerða sem fyrst.
Á Hofsósi var einnig mikil ágjöf yfir varnargarðinn í höfninni með þeim afleiðingum að vinnuskúr og vigt eru ónýt. Þá urðu skemmdir á rafmagnslögnum, olíutankur á bryggjunni færðist úr stað og myndavélakerfið skemmdist. Dagur Þór Baldvinsson, hafnarstjóri segir að allt að 12 metra öldur hafi verið fyrir utan fjörðinn og lætin í höfninni eftir því. Bryggjan sjálf virðist þó hafa sloppið en hreinsunarstarf á svæðinu er þegar farið af stað.
Á Hauganesi var staðan áþekk en loka þurfti höfninni fyrir umferð í nokkra daga á meðan grjót var hreinsað af svæðinu. Katrín Sigurjónsdóttir, sveitarstjóri Dalvíkurbyggðar segir tjónið þar hlaupa á milljónum, og fellur kostnaðurinn á sveitarfélagið.
Það varð mjög óvenjuleg sjávarstaða og brimið skall svona nokkurn veginn svona beint á hafnargarðinn hjá okkur, gekk mjög yfir hafnargarðinn -Og varð mikið tjón á mannvirkjum?- Já það varð töluvert tjón, það hleypur á einhverjum milljónum. Það varð tjón bæði á varnargarðinum sjálfum og svo líka á vatnslögnum þarna á svæðinu og bara á hafnarmannvirkinu.
Viðgerðir vegna skemmda sem urðu á hafnarmannvirkjum á Norðurlandi í óveðrinu í síðustu viku kosta milljónir króna. Vitað er um tjón á að minnsta kosti þremur stöðum. 